Kokke fra Kina bliver udnyttet på sushi- og kina-restauranter over hele Danmark under forhold, som myndighederne mistænker for at være “systematisk menneskehandel”.

Hundredvis af kinesiske kokke kommer til Danmark gennem den såkaldte beløbsordning, der ellers skulle beskytte det danske arbejdsmarked mod social dumping.

Ordningen går ud på, at borgere uden for EU kun kan få arbejde i Danmark, hvis deres arbejdsgiver vil give dem over 35.582 kroner i månedsløn.

Men på sushirestauranter og kinesiske spisesteder over hele landet bliver ordningen misbrugt til at ansætte kinesiske kokke, der typisk arbejder over 12 timer om dagen med én eller to månedlige fridage til 7.000-9.000 kroner om måneden efter skat. Det svarer til en timeløn på 20-25 kroner.

Det kan Fagbladet 3F nu afsløre efter i flere måneder at have opsøgt kinesiske kokke, talt med kilder i det kinesiske restaurationsmiljø og fået aktindsigt i flere centrale dokumenter fra Styrelsen for International Rekruttering og Integration (SIRI) samt politiet.

Måtte betale 100.000 kroner for dansk job

Fælles for de kokke, Fagbladet 3F har talt med, er, at de ikke ønsker at stå frem med navn og ansigt. De frygter for deres arbejdsgivers reaktion, ligesom de ikke vil opdages af myndighederne.

Det gælder også for en 31-årig kok, der heller ikke ønsker navnet på arbejdspladsen eller byens navn nævnt. I to år har han arbejdet som kok på en kinesisk restaurant i en jysk provinsby.

Sammen med sin kone måtte han knokle 10 timer i døgnet syv dage om ugen uden at have en eneste fridag.

De fik hver udbetalt 8.000 kroner i løn. Reelt var lønnen dog langt mindre, da parret skulle betale 100.000 kroner for overhovedet at få jobbet i Danmark.

- Vi endte med at arbejde næsten gratis to år i Danmark. Men hvad skulle vi gøre? Vi kendte ikke nogen og kunne ikke sproget. Vi blev nødt til at sige ja til de forhold, vi blev budt, fortæller den 31-årige kok.

Fagbladet 3F har fået bekræftet detaljerne i hans historie igennem flere kilder og en række personlige dokumenter.

Kinesere snydes på beløbsordning

Den 31-årige koks eksempel er typisk for, hvordan kinesiske kokke kommer til Danmark på den såkaldte beløbsordning.

Ofte har kokkene netop en ægtefælle med, der reelt arbejder gratis - og de skal samtidig betale en stor del af deres løn tilbage til arbejdsgiveren eller en mellemmand som tak for jobbet og arbejdstilladelsen.

Typisk er beløbet over 100.000 kroner. I et enkelt tilfælde fra en konkret politisag har prisen for et job i Danmark været over 300.000 kroner, viser en aktindsigt, som Fagbladet 3F har fået.

På den måde arbejder de kinesiske kokke på papiret lovligt i Danmark med de danske myndigheders godkendelse.

Billedet bliver bekræftet af en række aktindsigter hos SIRI, der har undersøgt forholdene for kinesiske kokke i Danmark.

Her fremgår det, at SIRI mistænker, at der foregår “systematisk snyd med opholdstilladelser på beløbsordningen af kinesiske statsborgere i restaurationsbranchen samt deres medfølgende familiemedlemmer”, og at der kan være tale om “menneskehandel til tvangsarbejde”.

Også Rigspolitiets Nationale Efterforskningscenter (NEC), som tager sig af landsdækkende organiseret kriminalitet, kan genkende kinesernes fortællinger.

- Vi kan se, at der tegner sig et billede på dette område af ulovlig aktivitet i flere kinesiske restauranter rundt omkring i landet, skriver Rigspolitiet til Fagbladet 3F.

Horesta: Alle alarmklokker burde ringe

Beløbsordningens mindsteløn på 35.582 kroner er en usædvanlig høj løn for en kok i Danmark.

Til sammenligning tjener en dansk kok 26.765 kroner inklusiv pension og feriepenge - altså knap 9.000 kroner mindre om måneden.

- Allerede dér burde alarmklokkerne ringe. Det er en meget høj løn, der ligger langt over gennemsnitslønnen for kokke, og det burde ikke være svært at kontrollere, om det kan hænge sammen, siger Katia Østergaard, direktør i brancheorganisationen for hoteller og restauranter i Danmark, Horesta.

I de seneste år er antallet af kinesiske kokke på beløbsordningen nærmest eksploderet. I 2010 arbejdede 22 kinesere i hoteller og restauranter herhjemme. Sidste år var antallet steget til 582.

Langt de fleste af kokkene tager ifølge SIRI deres ægtefælle med, som også kommer i arbejde. Dermed er antallet af kinesiske køkkenarbejdere sandsynligvis langt højere.